Impresszum

Minden jog fenntartva a következőkre kiterjedően: film, rádió és televízió, fotomechanikus reprodukció, hangfelvételek, elektronikus média és újranyomtatás.

© 2025 novum publishing gmbh

Rathausgasse 73, A-7311 Neckenmarkt

kiado@novumpublishing.hu

ISBN Könyv: 978-3-99146-739-7

ISBN e-book: 978-3-99146-740-3

Lektor: Sósné Karácsonyi Mária

Borítókép: Valio84sl | Dreamstime.com

Borítóterv, layout & szedés: novum publishing

www.novumpublishing.hu

Véremmé lettél…

Véremmé lettél, lüktetsz bennem,

Éltetsz, formálsz, itt meg ott vagy,

Súlyod van, lehúzol, vinnem kell mégis,

Jó vagy, meg rossz is énnekem.

Kínzol és kísérsz és kérdezel,

Lágy vagy és kemény, meg tiszta

Forrás vagy, ágy és takaróm

Vagy, leszel és legyél!

Kínom vagy és boldogságom,

Erdőm, patakom, forrásom,

Járatlan utam és bokraim,

Zengés, villámlás, mennydörgő harag.

Élsz, jössz-mész, dalolsz,

Mézédes vagy és keserű,

Titkom vagy és igazságom,

Emelt fővel lépdelek – feléd, neked…

Keserűanyám

Megszültél engem kínkeservesen.

Vér, könny, cafatok röpködtek a kisbaba körül,

Nagy sírás volt… aztán meg roppant csend lett.

Mostan itt vagyok én, falapot gyalulok, teszek-veszek

Mélyeket lélegzem a friss levegőből…

Mostan itt vagyok én, a Szent István parkban

Őszi avarban lépdelek, leveleket rugdosok,

Fel-feltekintek a csillagokra

Magányosan, hisz’ te vagy az anyám.

Együtt

Nem jámborok, mi vadak vagyunk,

Együtt kószálunk a falakon kívül

Erdő-mező furcsa virága vagy,

És kohóidban tisztul a szívem…

Születni…

Születni másodszor, kínban-elesetten,

Indulni meg-megremegve, előttem út, ismeretlen,

Botlik a lábam, mellettem ág reccsen:

Szenvedek-születek szerelemben…

Levegőt venni fájó mellkassal,

Küszködni megzavart, hínáros szívvel,

Hinni kétkedve, félig-értett szavakkal:

Életbe fogódzni a szerelemmel…

Fájdalmas tavaszban tiszta forrásra lelni,

Hinni jövőben, ami már rég nincsen,

Tüskétől ösztökélve mindig tovább menni…

Titkom: születni újjá szerelemben…

Rongyos-mocskos ruhámban

Hó, dér lepi be a testem,

Lettem hangyaboly és kúszom a sárban,

Míg magamra ébredek – a szerelemben.

Lettél…

Lettél nekem keresztem, s lettél Feltámadásom,

Lettél nekem rögös utam, lettél igazságom,

Kínjaimtól érlelt, szép szirmú virágom –

Lettél mindenemmé ezen a világon.

Költözz…

Költözz belém most, szerelem,

Rakj fecskefészket csontjaim eresze alá,

Édes-fájó-szép titkom legyél nekem,

Szelíden taníts, mesélj, de sose magyarázz!

Ereimnek erdejében járj-kelj,

Belső lápomon titkos tündér legyél,

Itass meg kulacsod friss vizével

S takarj be, ha diderget a szél!

Légy ki nem alvó tűz a bensőmben,

Égjél bennem, mint a Mózes csipkebokra,

Akarom, hogy lángod belülről emésszen,

S legyek tevéled az Isten ostora!

Történetemnek titkos értelme lettél,

Rejtjeles írás vén kódex lapjain,

Mértékeddel szépen szabaddá tegyél,

S dús percekre szabdald napjaim!

Érjél meg

Érjél meg bennem, szerelem,

Borulj virágba, teremjél fürtöket,

Érjél meg, járj át, hatolj a szívembe,

Ekém légy, szántsd fel a földemet…

Érjél meg bennem, szerelem,